REGOLAMENT TAL-KUMMISSJONI (KE) Nru 790/2009
tal-10 ta’ Awwissu 2009
li jemenda, għall-finijiet tal-addattament tiegħu għall-progress tekniku u xjentifiku, ir-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, it-tikkettar u l-imballaġġ tas-sustanzi u t-taħlitiet
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1272/2008 tal-Parlament Ewropew u tal-Kunsill tas-16 ta' Diċembru 2008 dwar il-klassifikazzjoni, it-tikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (1), u b'mod partikolari l-Artikolu 53 tiegħu,
Billi:
(1)
Il-Parti 3 tal-Anness VI għar-Regolament (KE) Nru 1272/2008 fiha żewġ listi ta' klassifikazzjoni armonizzata u t-tikkettar ta' sustanzi perikolużi. It-Tabella 3.1 telenka l-klassifikazzjoni armonizzata u t-tikkettar ta' sustanzi perikolużi bbażata fuq l-kriterji stipulati fil-Partijiet 2 sa 5 tal-Anness I għar-Regolament (KE) Nru 1272/2008. It-Tabella 3.2 telenka l-klassifikazzjoni armonizzata u t-tikkettar ta' sustanzi perikolużi bbażata fuq l-kriterji stipulati fl-Anness VI tad-Direttiva tal-Kunsill 67/548/KEE tas-27 ta’ Ġunju 1967 rigward l-approssimazzjoni tal-liġijiet, tar-regolamenti u tad-dispożizzjonijiet amministrattivi dwar il-klassifikazzjoni, l-imballaġġ u t-tikkettar ta’ sustanzi perikolużi (2). Dawn iż-żewġ listi jeħtieġ li jkunu emendati sabiex jinkludu l-klassifikazzjonijiet aġġornati għas-sustanzi li huma diġà suġġetti għall-klassifikazzjoni armonizzata u biex jinkludu klassifikazzjonijiet armonizzati ġodda. Barra minn hekk, jeħtieġ li jitħassru r-reġistrazzjonijiet ta' ċerti sustanzi.
(2)
Jeħtieġ li jkun emendat l-Anness VI għar-Regolament (KE) Nru 1272/2008 sabiex jirrifletti l-emendi li ġew adottati reċentament fl-Anness I għad-Direttiva 67/548/KEE introdotti bid-Direttiva tal-Kummissjoni 2008/58//KE tal-21 ta' Awwissu 2008 li temenda, bil-għan li tadatta għall-progress tekniku, għat-30 darba d-Direttiva tal-Kunsill Nru 67/548/KEE (3) u bid-Direttiva tal-Kummissjoni 2009/2/KE tal-15 ta’ Jannar 2009 li temenda, bil-għan li tadattaha għall-progress tekniku, għall-31 darba, id-Direttiva tal-Kunsill 67/548/KEE (4). Dawk il-miżuri jikkostitwixxu adattamenti għall-progress tekniku u xjentifiku fi ħdan it-tifsira tal-Artikolu 53 tar-Regolament (KE) Nru 1272/2008.
(3)
Il-Premessa (53) tar-Regolament (KE) Nru 1272/2008 tisħaq fuq il-fatt li għandhom ikunu kkunsidrat bis-sħiħ ix-xogħol u l-esperjenza akkumulati taħt id-Direttiva 67/548/KEE, inklużi l-klassifikazzjoni u t-tikkettar ta' sustanzi perikolużi elenkati fl-Anness I ta' dik id-Direttiva.
(4)
Il-klassifikazzjonijiet armonizzati stipulati fil-Parti 3 tal-Anness VI għar-Regolament (KE) Nru 1272/2008, kif emendat b'dan ir-Regolament, ma għandhomx japplikaw immedjatment, għaliex ikun jeħtieġ ċertu perjodu ta' żmien sabiex iħalli lill-operaturi jadattaw it-tikkettar u l-imballaġġ tas-sustanzi u t-taħlitiet għall-klassifikazzjonijiet il-ġodda. Barra minn hekk, ikun jeħtieġ ċertu perjodu ta' żmien biex iħalli lill-operaturi jiġu konformi mal-obbligi tar-reġistrazzjoni li huma konsegwenza tal-klassifikazzjonijiet armonizzati l-ġodda għas-sustanzi kklassifikati bħala karċinoġeniċi, mutaġeniċi u tossiċi għar-riproduzzjoni, kategoriji 1A u 1B (Tabella 3.1) u kategoriji 1 u 2 (Tabella 3.2), jew bħala tossiċi ħafna għall-organiżmi akkwatiċi li jistgħu jikkawżaw effetti li jdumu ħafna fl-ambjent akkwatiku, b'mod partikolari b'dawk stipulati fl-Artikolu 23 tar-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (5).
(5)
Fil-każ tas-sustanzi f'dan ir-Regolament li huma aġġornati jew miżjuda mal-Parti 3 tal-Anness VI għar-Regolament (KE) Nru 1272/2008, huwa xieraq ukoll li l-obbligu li s-sustanzi jkunu kklassifikati skont il-klassifikazzjonijiet armonizzati stipulati fil-Parti 3 tal-Anness VI għar-Regolament (KE) Nru 1272/2008, kif emendat b'dan ir-Regolament, għandu jseħħ fl-istess waqt tad-data stipulata fl-Artikolu 23 tar-Regolament (KE) Nru 1907/2006, u għalhekk dan ir-Regolament għandu japplika mill-1 ta' Diċembru 2010.
(6)
Il-fornituri għandu jkollhom il-possibbiltà li japplikaw il-klassifikazzjonijiet armonizzati stipulati fil-Parti 3 tal-Anness VI għar-Regolament (KE) Nru 1272/2008, kif emendat b'dan ir-Regolament, u li jadattaw it-tikkettar u l-imballaġġ skont dan qabel l-1 ta' Diċembru 2010, kif provdut fir-Regolament (KE) Nru 1272/2008.
(7)
Il-verżjoni ppublikata tad-Direttiva 2009/2/KE bi żball kien fiha l-entrata nru 607-674-00-0 (branched C10-alkyl benzoates), għalhekk, jixraq li ssir korrezzjoni ta' dan l-iżball klerikali u li din ir-reġistrazzjoni ma tidħolx fl-Anness VI għar-Regolament (KE) Nru 1272/2008.
(8)
Il-miżuri stipulati f’dan ir-Regolament huma konformi mal-opinjoni tal-Kumitat stabbilit skont l-Artikolu 133 tar-Regolament (KE) Nru 1907/2006,
ADOTTAT DAN IR-REGOLAMENT:
Artikolu 1
Il-Parti 3 tal-Anness VI għar-Regolament (KE) Nru 1272/2008 hija emendata kif ġej:
(1)
Tabella 3.1 hija emendata kif ġej:
(a)
l-entrati li jikkorrispondu mal-entrati stipulati fl-Anness I għandhom jinbidlu bir-reġistrazzjonijiet stipulati f’dak l-Anness;
(b)
Ir-reġistrazzjonijiet stipulati fl-Anness II għandhom jiddaħlu f'konformità mal-ordni tal-entrati stipulat fit-Tabella 3.1;
(c)
L-entrati stipulati fl-Anness III għandhom jitħassru mit-Tabella 3.1;
(2)
It-Tabella 3.2 hija emendata kif ġej:
(a)
L-entrati li jikkorrispondu mal-entrati stipulati fl-Anness IV għandhom jinbidlu bir-reġistrazzjonijiet stipulati f’dak l-Anness;
(b)
L-entrati stipulati fl-Anness V għandhom jiddaħlu f'konformità mal-ordni tal-entrati stipulat fit-Tabella 3.2;
(c)
L-entrati stipulati fl-Anness III għandhom jitħassru mit-Tabella 3.2.
Artikolu 2
1. Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
2. L-Artikolu 1 għandu japplika mill-1 ta' Diċembru 2010.
3. Il-klassifikazzjonijiet armonizzati stipulati fil-Parti 3 tal-Anness VI għar-Regolament (KE) Nru 1272/2008, kif emendat b'dan ir-Regolament, jistgħu jkunu applikati qabel l-1 ta' Diċembru 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 10 ta’ Awwissu 2009